《以蒋永仲画双松为故人寿》
宋代·程俱

青松千岁姿，擢质万仞冈。霜根初茁秀，气已凌千章。

去天尺五地，雨露先众芳。晨光为膏沐，鬣鬣倾扶桑。

故应神物护，茂叶成深苍。尔来向三纪，已作拿云骧。

岂惟蔽牛马，固已中栋梁。上有参天枝，下有延年肪。

苍荫被草木，皆为芝木香。众鸟不敢巢，或来孤凤凰。

会当回万牛，一柱来明堂。却顾冰涧底，岁寒永相望。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。